Oko 1.500 osnovaca iz Surdulice do kraja oktobra u đačke klupe sešće u novim školskim uniformama koje je dizajnirala poznata modna kreatorka Verica Rakočević, a uteha za njihove roditelje je jedino to što će prvi komplet plaćati opština, s obzirom da će za svaki naredni iz džepa morati da izdvoje po 5.000 dinara.

Pojedini roditelji su se već pobunili zbog, kako kažu, ogromnog udara na njihov džep, ali su svejedno dali svoj potpis i pristanak da im deca pohađaju nastavu u kreacijama popularne modne ikone jer „gde svi tu i oni“.

„Imam tri deteta. Najmlađe je sada pošlo u prvi razred, srednje je u trećem i najstarije u šestom. Dete sigurno ne možete da pustite u školu samo sa tom jednom uniformom već morate da imate rezervu za svaki slučaj ili da je zamene ako se slučajno podere ili pocepa. Ipak, deca su to… To znači da ću pored svih ostalih izdataka morati za te uniforme da odvojim još 15.000 dinara. Pa čiji džep to može da podnese?“, pita se jedan od roditelja, koji se nešto kasnije predomislio i zamolio da mu skinemo objavljeno ime sa ove izjave „zbog mogućih problema“.

Direktor Osnovne škole „Vuk Karadžić“, od koje je i potekla ideja o uniformama, a koja je zatim i dobila na poklon kreacije poznate kreatorke, pokušava da umiri nezadovoljne roditelje.

„Već znamo da će prvi komplet uniformi platiti opština. Svako ko želi da kupi drugi komplet moraće da ga plati 5.000 dinara, a i tu imamo rešenje. Siguran sam da će lokalna samouprava izaći u susret svima koji su materijalno ugroženi i oko tog drugog kompleta“, tvrdi direktor Danilo Bulatović.

Interesantno je da direktor barata ciframa samo par dana nakon što je raspisan tender (28. avgusta), te još uvek nije poznato ko će da šije đačke uniforme ni koliko će to zaista da košta.

„Ako još ne znaju ni ko će da ih šije, kako je onda moguće da znaju da će one da koštaju 5.000 dinara? Već danima nas roditelje, bukvalno vuku za rukav, presreću na ulici i traže da potpišemo saglasnost“, komentariše naš već citirani saogovornik.

Uniforme sadrže po dve majice za devojčice i dečake (jedna dugi, druga kratak rukav), suknju za devojčice i pantalone za dečake, kao i po jedan džemper. Njihova cena, oko koje negoduju roditelji bukvalno se poklapa sa cenama najskupljih dečijih robnih marki koje smo uspeli da pronađemo na internetu, a koje garderobu prodaju u Srbiji.